Toyota

Toyota Motor Corporation (Тойота), — японьска автомобілостройітелна корпорація, котра також надає фінанчны службы. Є найвекша автомобілостройітелна публічна компанія у світї и найвекша публічна компанія у Японії. Головный офіс компанії є у ґородї Тойота, префектура Айчі, Японія. Тойота стала первым у світї выробником автомобілів, котрый выробив веце як 10 міліонів автомобілів у роцї (рекорд установленый у 2012 роцї). До септембра 2023 року Тойота выробила свій 300-міліонный автомобіл. Компанія є основным членом Toyota Group. Свою діялность зачінала з выпусканя автоматічных ткацькых станків.

 Історія 
У 1924 роцї Сакічі Тоёда вынайшов автоматічный ткацькый станок Тойода модель Ґ. Принцип джідока (же машіна ся сама заставила при проблемі) став частков выробной сістемы Тойоты. У 1929 роцї патент быв проданый брітаньскій компанії, a выручка стала стартовым капіталом про розвой автомобілного выробництва.

У 1929 роцї Кіічіро Тоёда, сын Сакічі, начінає розробляти автомобілы з бензиновым мотором. У 1933 роцї было сотворено нове оддїлїня по выробництву автомобілів у рамках Toyoda Automatic Loom Works. У 1935 роцї была выпущена перша модель легкового автомобіла A1 и вантажного G1.

Toyota Motor Co., Ltd. была заснована як самостійна компанія у 1937 роцї. Было рїшено дати їй назву «Тойота» про спрощіня выгваряня и як сімвол оддїлїня од фамілїйного жывота.

Почас Другой світовой войны компанія выробляла головнї вантажны автомобілы для японьской імператорськой армії.

По войнї у 1947 роцї начінає ся выпуск комерчных пасажерськых авто моделі SA.

1 януара 1959 року город Коромо, де суть заводы компанії, быв перейменованый на Тойота.

Тойота начінала ся розшыряти швыдкыма темпами у 1960-х роках. Первый автомобіл маркы «Тойота», выробленый за межами Японії, вышов з конвеєра у апрілю 1963 року у Австралії.